Мікалай Пякуцька, 8 гадоў

гімназія № 21 г. Мінска, 3 “Б” клас

*“Мама душу дабрыні навучае...”*

*(З верша “Каб не крыўдзіў…”)*

Адносна нядаўна, калі сам я яшчэ не ўмеў чытаць, мая мама чытала для мяне дзіцячыя вершы Рыгора Барадуліна. У іх жылі самаўпэўнены Баран, які “мудры зусім” і мае “звіліну, ды не адну” (праўда, на рагах), рыжы Каток, што курчыць “Хур-ма, Хур-ма, Хачу Хур-мы, Хур-мы няма”, а яшчэ – гарэза-дзяўчынка Ната, якая “надта любіць маму”. Мы абмяркоўвалі гэтыя творы, смяяліся. Асобныя я неўпрыкмет вывучыў на памяць. Тады я зусім не задумваўся, што ў Рыгора Барадуліна, які напісаў упадабаныя намі вершы, таксама была мама, і яна калісьці ўсяму навучала будучага паэта.

Зараз мне выпала нагода крыху пазнаёміцца з творамі Р. Барадуліна для дарослых. Хаця многае для мяне яшчэ складана ў іх, я шчыра ўражаны, як шмат кранальных радкоў прысвяціў паэт Маме (менавіта з вялікай літары!). Адзін з такіх я выбраў: кароткі, але змястоўны. З біяграфіі Р. Барадуліна я даведаўся, што яго бацька загінуў падчас Вялікай Айчыннай вайны і мама гадавала сына адна. Ад Мамы для Рыгора Барадуліна пачынаецца і беларуская мова, і Радзіма, і ўсё самае чыстае і добрае ў свеце. А я рады, што мой шлях да творчасці паэта пачаўся разам з мамай.